
"Mindez kétségkívül ellentmondás volt." Kafka "A Kastély" című művének olvashatóságáról

A 2010-es Kafka-Handbuch szerint Franz Kafka a leggyakrabban olvasott németajkú író. Jelen dolgozat ennek a kiemelkedő szerzőnek utolsó regénytöredékével foglalkozik. "A Kastély" különleges mű, mivel hiányoznak a cselekményéből bizonyos alapvető információk a szereplőkről ill. cselekedeteik motiváltságáról. Emellett furcsa ellentmondások és abszurd történések adják a regény sajátos, misztikus, szürreális hangulatát. A mű jellegzetes karaktere nagy szabadságot enged az interpretációban, így recepcióját a különféle értelmezések áradata határozza meg.
Jelen interpretáció azt vizsgálja, hogy létezhet-e olyan autoreflexív értelmezés, amely szerint a cselekmény magát az elbeszélés folyamatát írja le. Ehhez szemiotikus szemléletmódon keresztül a "Kastély"-t szimbólumrendszernek tekinti, mely az olvasó, a szerző és a fikció közti kapcsolatokat allegorizálja:
· A kastélyt körülvevő világ alkotja a fiktív világot, az abba "beutazott" olvasót pedig a K. nevű protagonista képviseli.
· A kastély teremtő és irányító hatalma ill. a feltűnően szinte csak az írás tevékenységén keresztül meghatározott kastélyurak a szerzőre utalnak.
A regény szövegére támaszkodva az értelmezés koherenciát ad a "Kastély" cselekményének, amely így kevésbé szürreális, sőt kimondottan logikusan felépített műként kezelhető. Az interpretáció elméleti keretét Umberto Eco "Hat séta a fikció erdejében" című műve adja. A dolgozat szerzője a protagonistát és a kastélyt Eco modell-olvasójaként ill. modell-szerzőjeként értelmezi, a regényen belüli levelezést párhuzamba állítja az irodalmi kommunikációval, valamint megvizsgálja a szereplők elnevezéseit, a mű tartalmi ellentmondásait és töredékes jellegét. Eredményképpen elmondható, hogy Kafka "A Kastély" című regénye valóban megengedi a fentebb leírtak szerinti szemiotikus értelmezést. Ennek fényében akár lehetőség is nyílhat egy új, alternatív szemléletmódra Kafka műveinek megítélésével kapcsolatosan.
 



